Владимир Ђурић, асистент

Департман за француски језик и књижевност

**ИЗВЕШТАЈ СА НАУЧНО-ИСТРАЖИВАЧКОГ БОРАВКА НА УНИВЕРЗИТЕТУ У ПОАТЈЕУ (ФРАНЦУСКА)**

У оквиру европског програма мобилности *Еразмус+* добио сам стипендију за научно-истраживачки боравак у Поатјеу (Француска). Једномесечну стипендију за докторанте додељује *CoimbraGroup*. Боравак је трајао од 30. маја до 30. јуна 2017.

У оквиру лабораторије MIMMOC(***Mémoires, Identités, Marginalités dans le Monde Occidental Contemporain*), а под менторством проф. Сање Бошковић Данојлић, имао сам прилику да по први пут учествујем у раду једне друштвено-хуманистичке лабораторије која се бави актуелним питањима културног сећања и полифоног идентитета у маргиналним народима и друштвеним групама на данашњем Западу. Посебно се истиче интеркултурни приступ у раду ове лабораторије чији су чланови професори и докторанти различитих националности и професионалних опредељења (ужих научних области), али чија истраживања показују исту тенденцију ка спровођењу плодног дијалога култура који је неопходан за правилно разумевање и суживот са оним другим – маргиналним у нашој средини.**

**Поред тога, имао сам прилику да истражујем богату литературу у семинарској библиотеци друштвених наука Универзитета у Поатјеу и да тиме допринесем раду на својој докторској дисертацији. Захваљујући овом боравку унео сам битне референце у своју дисертацију што је допринело квалитетнијој методолошкој и научној утемељености докторске тезе. Исто тако, боравак у медијатеци *Франсоа Митеран* у Поатјеу обогатио је корпус већ постојеће литературе до које сам дошао. Поред предавања на факултету присуствовао сам и јавном предавању проф. Едине Бозоки на тему Грала у француском средњовековном роману које је одржано у поменутој медијатеци у центру Поатјеа.**

**Током овог научно-истраживачког боравка усавршио сам своје језичке, књижевне и културне компетенције, успоставио сам добру сарадњу са другим докторантима и студентима са којима сам делио сопствена знања и вештине и са којима сам после остао у контакту. Открио сам нове дидактичке праксе и методологије рада у настави стране књижевности које ће ми бити од вишеструке користи у даљем наставном раду. Поред ужих научно-стручних активности, присуствовао сам и традиционалним културним манифестацијама у Француској као што су Дани музике (*Fête de la musique*) када су на различитим локацијама у Поатјеу извођени разноврсни музички програми.**

**Уз то, овај боравак представља део шире међународне сарадње Универзитета у Нишу и Универзитета у Поатјеу између којих се данас активно спроводе програми мобилности студената и наставника.**

**У Нишу, Владимир Ђурић**